b'\n_START_ARTICLE_\n\xc5\xa0tefan Cigoj\n_START_SECTION_\n\xc5\xbdivljenje\n_START_PARAGRAPH_\nPo opravljeni maturi na U\xc4\x8ditelji\xc5\xa1\xc4\x8du v Tolminu je diplomiral na Visoki \xc5\xa1oli za politi\xc4\x8dne vede v Ljubljani in pridobil naziv diplomirani politolog. Je nekajkratni udele\xc5\xbeenec in komandant mladinskih delovnih brigad. Leta 1957 je postal predsednik Okrajnega komiteja Zveze mladine Slovenije v Novi Gorici in \xc4\x8dlan CK Zveze mladine Slovenije. V letih 1962 in 1963 je bil \xc4\x8dlan sekretariata Okrajnega komiteja ZKS Koper, od 1964 do 1969 pa sekretar Ob\xc4\x8dinske konference ZKS v Novi Gorici in \xc4\x8dlan CK ZKS. Leta 1969 je bil na neposrednih volitvah izvoljen za poslanca v dru\xc5\xbebeno-politi\xc4\x8dnem zboru Skup\xc5\xa1\xc4\x8dine SFRJ. Od 1973 do 1978 je opravljal funkcijo svetnika za notranje-politi\xc4\x8dna vpra\xc5\xa1anja na Veleposlani\xc5\xa1tvu SFRJ v Rimu, nato pa 4-letni mandat generalnega konzula SFRJ v Trstu. Nato je najprej opravljal funkcijo podpredsednika Komisije CK ZKS za mednarodna vpra\xc5\xa1anja, kasneje pa je postal \xc4\x8dlan Izvr\xc5\xa1nega odbora Predsedstva SZDL Slovenije odgovoren za manj\xc5\xa1inska in izseljenska vpra\xc5\xa1anja ter \xc4\x8dlan Izvr\xc5\xa1nega odbora Slovenske izseljenske matice. Leta 1985 je nastopil 4-letni mandat veleposlanika SFRJ pri Svetem sede\xc5\xbeu (Vatikan), nato pa je do osamosvojitve Slovenije opravljal dol\xc5\xbenosti veleposlanika v Zveznem sekretariatu za zunanje zadeve v Beogradu. Od leta 1991 je bil zaposlen na slovenskem zunanjem ministrstvu, najprej kot svetovalec in nato kot dr\xc5\xbeavni podsekretar Vlade RS. Leta 1999 je v Podgorici odprl Predstavni\xc5\xa1tvo RS v \xc4\x8crni Gori, ki se je kasneje preoblikovalo v Generalni konzulat RS. Od upokojitve leta 2003 opravlja \xc5\xa1tevilne funkcije, med drugimi je \xc4\x8dlan Obmo\xc4\x8dnega zdru\xc5\xbeenja ZB za vrednote NOB Slovenije - Nova Gorica in Predsedstva ZZB za vrednote NOB Slovenije, v katerem opravlja tudi funkcijo predsednika Komisije za mednarodne odnose. V preteklih letih je bil tudi \xc4\x8dlan Komisije za mednarodne odnose Mestne ob\xc4\x8dine Nova Gorica. Je soustanovitelj Dru\xc5\xa1tva za mednarodne odnose in Kluba nekdanjih slovenskih veleposlanikov ter prejemnik \xc5\xa1tevilnih priznanj in odlikovanj, med katerimi tudi: Bronaste medalje za vojne zasluge, Ordena zasluge za narod s srebrno zvezdo, Ordena dela z zlatim vencem in Visokega vatikanskega odlikovanja (Ordine Piano).'